《赋张邈所画山水图》
宋代·李彭

异时颇爱宋元君，踏门画史如云屯。舐笔和墨太早计，解衣槃薄全天真。

梦泽张侯饱閒暇，直疑胸中有成画。酒酣耳热呼不醒，澹墨淋漓疾挥洒。

谁为右辖赋招魂，远过酸寒郑广文。怪底高堂见丘壑，欲攀松萝寻石门。

咫尺终南与王屋，翩翩不下如黄鹄。水南水北索价高，放浪犹歌紫芝曲。

张侯爱画入骨髓，脑脂遮眼良有以。笔端刻意写遗民，要似留侯赤松子。

如闻可汲用王明，会须添作贡公喜。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。